Skilpad-Proteas moet haastiger wees in DurbanRassie van der Dussen het 93 op debuut geslaan. Die Proteakolwers het egter hopeloos te konserwatief gekolf. Foto: Cricinfo. Dit is inderdaad so dat die agteros ook in die kraal kom, maar wanneer jy ’n mededingende telling in ’n eendagkrieketwedstryd wil opstapel, help dit beslis nie om met die wilgerlat te poer-poer nie. Maar, sal die Proteas se kanniedoodondersteuners sê, die kolfblad die afgelope naweek in Port Elizabeth was aan die stadige kant en dit was waarskynlik beter om konserwatief te kolf. Ja, in sommige gevalle is konserwatiwiteit die slimmer keuse – onthou julle die keer toe die Proteas met hul sogenaamde “dapperkrieket-strategie” vir Australië in die 2007 Wêreldbekertoernooi wou ontspoor? Dink ons was 27/5 ná ’n paar warrelwindboulbeurte en die halfeindstryd was basies binne die eerste halfuur ’n verlore stryd. Maar wanneer jy ná 50 boulbeurte teen ’n effense flou Pakistan slegs 266 lopies opgestapel het met net twee paaltjies plat, dan moet jy begin selfondersoek instel. Veral as jy met ’n openingskolwer sit wat ’n honderdtal geslaan het én ’n nommerdriekolwer wat in sy debuutwedstryd 93 gemoker het. Dán is ’n rapsie meer as vyf lopies per boulbeurt nie goed genoeg nie. En al het Pakistan eers in die laaste boulbeurt van die kragmeting die wenlopies geslaan, sou net tien ekstra lopies waarskynlik ’n beduidende verskil gemaak het. Imran Tahir het 4.4 lopies per boulbeurt afgestaan, Foto: Twitter. Die Proteas het ook ’n spankeusefout gemaak deur nie ’n ekstra draaier op St. George’s te kies nie. Die snelbouaanval van Duanne Olivier, Kagiso Rabada, Andile Phelukwayo en Dwaine Pretorius het gesamentlik 209 lopies teen 5.8 lopies per boulbeurt afgestaan. Daarteenoor het die draaispan van Imran Tahir en Reeza Hendricks slegs 4.3 lopies per boulbeurt afgestaan. ŉ Mens kan jouself probeer flous deur te sê dat skaafwerk belangriker is as wen voor ’n wêreldbeker. Dit is egter moontlik om te skaaf én te wen – vra net vir Australië in 2003 en in 2007. Vir môre se kitswedstryd is Dale Steyn en Quinton de Kock steeds nie beskikbaar nie en die Proteas het veral De Kock se vinnige kolfwerk in Port Elizabeth gemis. Die blad in Durban – hoewel hy hoegenaamd nie meer die groen mamba van ouds is nie – behoort snelboulwerk meer van hulp te wees. Olivier en Rabada kan dus meer effektief wees; veral onder die ligte. Die wedstryd begin om 13:00.